Oikeusministeriö
Oikeushallinto-osasto
PL 25
00023 Valtioneuvosto

 
Lausunto mietinnöstä Käräjäoikeusverkoston kehittäminen   

Satakuntaliiton maakuntahallitus on 28.1.2008 yksimielisesti päättänyt 
antaa seuraavan lausunnon:

		Valmistelija:		Maakunta-asiamies Kimmo Varjo, (02) 620 4321  tai 0500 467 899
 
Valtion alue- ja paikallishallinnon kehityksessä on jo pitkään ollut suuntauksena siirtyminen entistä suurempiin toimialueisiin. Näin on tapahtunut jo tähän mennessä useilla sektoreilla ja sama linjanveto näyttää edelleen jatkuvan. Muutamina esimerkkeinä  todettakoon vaikkapa, poliisi, syyttäjätoimi, verotus, työvoimapalvelut, maanmittaustoimi ja lääninhallitus. Perusteina laajempiin toiminta-alueisiin ovat olleet useimmiten sekä toiminnalliset muutokset että taloudelliset säästötavoitteet. 

Meneillään olevat kunta- ja palvelurakenneuudistus ja aluehallinnon kehittämishanke johtavat lähivuosina nykyistä suurempiin toimialueisiin. Kuntakoko kasvaa ja kuntien lukumäärä vähenee. Aluehallintoviranomaisten määrässä on myös odotettavissa selvää vähenemistä.  

Suomen väestön keskittyessä suuriin keskuksiin, on palvelujen käyttäjien määrä harvaan asutuilla maaseutualueilla vähentynyt. Jäljelle jäävien ihmisten palvelut ovat vuosien mittaan heikentyneet, kun palvelujen tarjoajat ovat lopettaneet toimipaikkojaan pieniin kävijämääriin vedoten. 

Yhteispalvelupisteiden ja sähköisen asioinnin avulla on palveluja yritetty turvata. Näillä keinoin ei luonnollisestikaan ole pystytty korvaamaan kokonaan varsinaisten palvelujen tarjoajien poistumista kansalaisten lähipiiristä.  

Toimintaympäristössä tapahtuneet muutokset ovat myös olleet perustana nyt lausunnolla olevassa käräjäoikeusverkoston kehittämistyössä. Tuomiopiirien kasvattamista on suunniteltu jo pitkään. 

Työryhmän toimeksiannossa on lähdetty siitä, että tuomiopiirin väestöpohja tulee olla vähintään 100.000 siten, että jokaisessa maakunnassa on 1-3 käräjäoikeutta. Valtakunnallisesti tarkasteltuna ehdotus on rakennettu pääosin siltä pohjalta, että tuomiopiirit ovat yhteneväisiä maakuntien kanssa.

						                2

Satakunta on merkitty yhdeksi tuomiopiiriksi, jossa on noin 230.000 asukasta. Työryhmän toimeksiantomäärittelyn pohjalta Satakunnassa voisi olla myös kaksi tuomiopiiriä. Siirtämällä joitakin lisäkuntia nykyiseen Rauman käräjäoikeuden tuomiopiiriin, saataisiin Satakuntaan kaksi väestöpohjaltaan riittävää käräjäoikeutta. Porin ja Rauman käräjäoikeuksissa oikeuspalvelut olisivat paremmin saavutettavissa kuin yhden käräjäoikeuden vaihtoehdossa.  

Mikäli käräjäoikeusuudistus toteutetaan Satakunnassa mietinnössä esitetyn yhden tuomiopiirin pohjalle, on maakunnan asukkaille turvattava riittävät palvelut.
Maakuntahallitus edellyttää, että jatkossa Raumalla toimii pysyvä sivukanslia ja istuntopaikka, myös nykyinen sivukanslia ja istuntopaikka Kokemäellä säilyy ja istuntopaikat Eurassa ja Kankaanpäässä jatkavat toimintaansa.

SATAKUNTALIITON MAAKUNTAHALLITUS

Pertti Rajala			     Kimmo Varjo
maakuntajohtaja		     maakunta-asiamies

Tiedoksi     	kirjaamo.om@om.fi